  Анжелика Тихонова корреспондент Удмуртиын «Анай кылын мультфильмъёс» («Мультфильмы на родном языке») нырысетӥ элькун конкурслы йылпумъянъёс лэсьтӥзы. Ивортодэтъя «Удмуртия» агентстволэн корреспондентэз вожвылъяськонын вормисен, Тяма гуртысь нылпи садысь визьнодасен Ольга Ашихминаен вераськиз. Визьнодась нылпи садысьтызы школалы дасяськон группае ветлӥсь пиналъёсын «Муш но майсы» выжыкылъя мультфильм дасяз. Милемлы конкурслэсь положенизэ лэзизы, мон сое лыдӟи но мыным со сыӵе тунсыко луиз, сыӵе мыным со мылкыд сётӥз. Мон библиотекае мынӥ. Отысь книгаосты учкылӥ, удмурт кылын пичи гинэ выжыкыл утчай, пиналъёс сое вераны мед быгатозы, кылъёсыз капчигес мед луозы шуыса Ольга Ашихмина, визьнодасьВыжыкыл бырйыса, визьнодась пиналъёсын ужаны кутскиз: ӵошен пӧртэм иллюстрациосты учкизы, нымы-кибыосын тодматскизы, пластилинэн ужаса утчазы, декорациос бырйизы. Бӧрысь мультфильм кылдытон борды басьтӥськизы. Нылпиос Ольга Ашихминалы суредазы, персонажъёсты пластилинлэсь лэсьтыны юрттӥзы, куаразэс гожтӥзы. Визьнодась пусъе, видеороликъёс лэсьтонэн нырысьсэ кӧня ар талэсь азьло тодматскиз. Уж тунсыко потӥз. Дышетскон вылысь интернетысь, пӧртэм ватсэтъёсысь трос тодон-валан басьтӥз. Ваньмыз со конкурсэ ужзэс дасяны юрттӥз. Пусъём, вожвылъяськонэ оглом 17 ужъёс вуизы, финалэ куатез потӥзы. Соос пӧлы Ольга Ашихминалэн мультфильмез но сюриз. Финалистъёс кык эскерон ужъёсты быдэстӥзы. Нырысь ик «визитной карточказэс» возьматӥзы: йӧскалык дӥсенызы тодматӥзы но «Мой детский сад, моя профессиональная деятельность» темая презентация ортчытӥзы. Собере мультфильмзы сярысь вераськизы. Озьы, Ольга Ашихмина конкурсын нырысетӥ инты басьтӥз. Кыкетӥ Дэри ёросысь Октябрьской черкогуртысь Полесской нылпи садысь визьнодась Елена Широбокова луиз. Куинетӥ интыез Ижкарысь 106 номеро нылпи садысь визьнодась Наталья Иванова басьтӥз. Пусъём, ужрадэз радъясьёс но пыриськисьёс вожвылъяськонэз арлы быдэ ортчись карыны ӵектӥзы.  Тодэ вайытом, Эстониын нылпиос понна удмурт кылын дышетӥсь видео поттӥзы.  Тегъёс: Дышетон нылпиос Удмуртия вожвылъяськон Дэри дӥськут  